La Conselleria d'Obres Públiques executarà la prolongació del carril bici a Montecollado
31 de març de 2023

El regidor d'Obres, Francesc Fombuena, ha anunciat que la Conselleria de Política Territorial i Obres Públiques “assumirà l'execució de les obres de prolongació del carril bici des de l'eixida cap a Casinos i fins al polígon de Montecollado, amb la col·laboració del consistori”. Així ho va confirmar la directora general d'Obres Públiques de la Generalitat, Roser Obrer, després de les gestions realitzades per l'Ajuntament de Llíria.

Este projecte es va iniciar amb una moció aprovada pel ple municipal. Es tractava d'una actuació que havia quedat pendent quan es va realitzar el carril bici, ja que les competències de la carretera annexa pertanyien a la Diputació de València mentre que la rotonda de la zona era de Conselleria.

Després de rebre el vistiplau de la Diputació perquè es poguera intervindre en el vial, el Consistori va sol·licitar a l'Administració autonòmica la seua col·laboració en el finançament d'esta iniciativa que ara ha rebut aquesta contestació positiva.

D'esta manera, l'edil Francesc Fombuena ha assenyalat que “aconseguim donar solució a esta necessitat que ens van transmetre les persones usuàries per a millorar la seguretat viària del carril”.